Lesersbrief: ChatGPT, die warm onderwerp op almal se lippeFelicia Richardson (Foto: Melissa Meyer photography) Felicia Richardson van Pretoria skryf: ChatGPT is ŉ kunsmatige intelligensie (KI)-kletsbot wat geskep is deur OpenAI, ŉ navorsingslaboratorium wat deur Sam Altman en Elon Musk gestig is. Hierdie innoverende tegnologie stel gebruikers in staat om vrae in die ChatGPT-boks in te voer en dan dus antwoorde te ontvang wat ŉ verskeidenheid onderwerpe dek. Deur van kunsmatige intelligensie gebruik te maak, word ChatGPT in massiewe datastelle opgelei en kan dit selfs teksgebaseerde of beeldreaksies skep. Daar is natuurlik gemengde gevoelens oor ChatGPT. Hoe gaan dit in die toekoms ons werk beïnvloed? Gaan dit die onderwysstelsel ontwrig? Wat is die punt daarvan om op skool te leer hoe om opstelle te skryf wanneer KI, wat na verwagting eksponensieel beter sal word, in die nabye toekoms dit vir ons kan doen? Dit is alles geldige vrae, maar ek sien dit soos volg: ChatGPT is soos wiskunde. Ons leer die basiese konsepte van wiskunde op skool, en later gebruik ons hierdie vaardigheid tesame met rekenaarpakkette soos Excel, om maar een te noem, om ons werk te vergemaklik of om op groot skaal datastelle te verwerk. Uiteindelik moet ons nog steeds kritiese of analitiese denke gebruik om tot ŉ gevolgtrekking te kom. Die punt is, met wiskunde is die doel nie altyd om net ŉ oplossing te kry nie, maar ook om ons vermoë te versterk om krities te dink en ons redenasie te verduidelik. Daarom word punte in wiskunde óók toegeken vir die stappe wat jy uitstippel en nie net vir die finale antwoord nie. Dit is soortgelyk in die geval wanneer ŉ mens ChatGPT gebruik. Jy moet eers oor die basiese vaardighede beskik, byvoorbeeld kreatiwiteit, probleemoplossing en emosionele intelligensie, asook die regte stappe volg om hierdie hulpbron reg aan te wend. Enigiemand kan gebruik maak van KI, maar dié wat dit slégs gebruik as ŉ hulpbron aanvullend tot jou vaardighede, eerder as om dit net as ŉ program te gebruik wat namens jou dink, kan groot dinge ten uitvoer bring. Diegene wat hierdie konsep verstaan, sal nie bang wees vir wat KI vir ons toekoms kan beteken nie; in plaas daarvan sal hulle dit verwelkom.